**Întâlnirea anuală a ambasadorilor eTwinning români**

În perioada 19 - 22 septembrie 2024 a avut loc la Constanța întâlnirea anuală a Ambasadorilor eTwinning din România. Începând cu acest an echipa cuprinde 90 de ambasadori. Județul Timiș, care are de curând 4 ambasadori, a fost reprezentat de prof. Adriana Mariș, de la Liceul Teoretic „Coriolan Brediceanu” din Lugoj și prof. Rita Murgilă, de la Liceul Teoretic „David Voniga” Giroc.

Agenda evenimentului a inclus comunicări susținute de Mirela Alexandru și Alexandra Arama, reprezentante ale NSO România, pe diverse teme (contexte și statistici, identitate vizuală, gestionare activități, evenimente viitoare, etc), exemple de bune practici oferite de ambasadori eTwinning cu experiență, o sesiune de întrebări și răspunsuri oferită de echipa TREMEND România, responsabilă de dezvoltarea și furnizarea soluțiilor tehnice pentru platforma europeană ESEP. S-au desfășurat ateliere de lucru interactive cu Asociația Europeană a Profesioniștilor din Educație, EDUMI și profesorul Florin Tudose, managerul Asociației „Profesori instruiți, copii fericiți, părinți mulțumiți”, dar și activități de networking. Ambasadorii s-au grupat pentru a pune bazele construirii documentației și a planifica desfășurarea a două cursuri despre introducerea în eTwinning și calitatea proiectelor.

Întâlnirea a fost un bun prilej de a întâlni eTwinneri mai vechi sau mai noi, pasionați de munca la clasă, de activitățile colaborative și de promovarea valorilor europene, de a găsi inspirație în activitatea partenerilor, de a lega noi prietenii și de a le întări pe cele care durează de mai mulți ani.

Succes tuturor în noul an școlar! Proiecte frumoase și valoroase, elevi entuziaști și parteneri de încredere!

